የአቶ አለማየሁ አቶምሳ አስክሬን ትናንት ሌሊት አዲስ አበባ ገባ
– የኦሮሚያ ክልላዊ መንግስት ርዕሰ መስተዳድርና የኦህዴድ ሊቀመንበር የነበሩት አቶ አለማየሁ አቶምሳ አስክሬን ህክምና ሲከታተሉ ከነበሩበት ውጭ ሀገር ትናንት ሌሊት ቦሌ አለም አቀፍ አውሮፕላን ማረፊያ ገብቷል፡፡አስክሬኑ ቦሌ ዓለም አቀፍ አውሮፕላን ማረፊያ ሲደርስ የኢ.ፌ.ዲ.ሪ ጠቅላይ ሚኒስትር ኃ/ማርያም ደሳለኝ፣ የኢ.ፌ.ዲ.ሪ ፕሬዚደንት ዶ/ር ሙላቱ ተሾመና ሌሎች ከፍተኛ የመንግስት ባለስልጣናት ተገኝተዋል፡፡የአቶ አለማየሁ አቶምሳ የቀብር ስነ-ስርዓት ነገ የካቲት 29/ 2006 በአዲስ አበባ ቅድስት ስላሴ ቤተ ክርስቲያን ይፈጸማል፡፡ በዕለቱም በመኖርያ ቤታቸውና በስቴዲየም የሽኝት ስነ-ስርዓት ይካሄዳል፡፡በርካታ የመንግስት መዋቅሮችና ድርጅቶች በአቶ አለማየሁ ሞት አዝነዋል አዲስ አበባ ፤ የካቲት 28/ 2006 (ዋኢማ) – የህዝብ ተወካዮች ምክር ቤት በኦሮሚያ ብሔራዊ ክልላዊ መንግስት ፕሬዝዳንት በአቶ አለማየሁ አቶምሳ ህልፈት የተሰማውን ጥልቅ ሀዘን በላከው መግለጫ ገልጿል፡፡አቶ አለማየሁ አቶምሳ ክልሉ ፕሬዝዳንት ሆነው የክልሉን አመራርና ህዝብ በማነቃነቅ አገሪቱ ጀመረችውን ፈጣን ልማት እና የህዳሴ ጉዞ ዳር ለማድረስ ያደረጉት አስተዋጽኦ የጎላ ነው፡፡በዚህም ህዝቡን ተጠቃሚ ለማድረግ ሲያደርጉት የነበረው እንቅስቃሴ የሚደነቅ እንደነበር በመግለጽ ለቤተሰቦቻቸው፣ ለወዳጅ ዘመዶቻቸውና ጓደኞቻቸው እንዲሁም ለኦሮምያ ህዝብ መጽናናትን እንደሚመኝ በመግለጫው አመልክቷል፡፡በተያያዘ መግለጫ ደግሞ የፌዴሬሽን ምክር ቤት አባል እና የኦሮምያ ብሔራዊ ክልላዊ መንግስት ፕሬዝዳንት የነበሩት አቶ አለማሁ አቶምሳ ከዚህ ዓለም በሞት መለየታቸው የተሰማውን ጥልቅ ሀዘን ገልጿል፡፡የኢትዮጵያ ፌደራላዊ ዴሞክራሲያዊ ሪፐብሊክ ፕሬዝዳንት ዶክተር ሙላቱ ተሾመ በበኩላቸው የኦህዴድ ሊቀመንበር የነበሩትና የኦሮሚያ ክልላዊ መንግስት ርዕሰ መስተዳድር  የአቶ አለማየሁ ህልፈት አሳዛኝ መሆኑን ገልጸዋል፡፡አቶ አለማየሁ በነበሩባቸው ዘመናት የተሰጣቸውን ኃላፊነት በትጋት፣ በታማኝነት እና በቅንነት የተወጡ መሆናቸውን አመልክተዋል፡፡ለክልሉ ህዝብ እና ለአገሪቱ ሰላም፣ የልማትና ዴሞክራሲ ሥርዓት ግንባታ ላበረከቱት አስተዋጽኦ ልባዊ አድናቆታቸውን በመግለጽ ለክልሉ መንግስት እና ህዝብ መጽናናትን ተመኝተዋል፡፡የኢትዮጵያ ህዝቦች አብዮታዊ ዴሞክራሲያዊ ግንባር (ኢ.ህ.አ.ዴ.ግ)  የአቶ አለማየሁ አቶምሳ እረፍትን አስመልከቶ በሰጠው መግለጫ ለህዝቦች የጋራ ልማት እና ዴሞክራሲያዊ ተጠቃሚነት እንዲሁም ለጠንካራ አገራዊ አንድነት እስከመጨረሻው ሰከንድ ድረስ መስዋእትነትን የከፈሉት አቶ አለማየሁ አቶምሳ ከዚህ አለም በሞት መለያታቸውን ትልቅ ሐዘን ነው ብሏል፡፡በመግለጫው ታጋይ ጓድ አለማየሁ አቶምሳ ገና በለጋ እድሜያቸው በኢትዮጵያ ነግሶ የነበረውን ጭቆና እና የብሔሮች ብሄረሰቦችና ህዝቦች ኢኮኖሚያዊ ነጻነት ባልተረጋገጠበት የህዝቦች ፍትሐዊ ተጠቃሚነት እውን እንደማይሆን በማመን በ1981 ዓ.ም ወደ ጥጥቅ ትግሉ መቀላቀላቸውን አውስቷል፡፡አቶ አለማየሁ ዘላቂና ዋስትና ያለው የሀገሪቱ ዕድገት የሚመሰረተው ካለፉት ጨቋኝ ስርዓቶች የወረስነውን የተዛቡ ግንኙነቶችን በማረምና የጋራ ጥቅማችንን በቀጣይነት በማሳደግ ነው የሚል ጽኑ አቋም ነበራቸው፡፡ይህንን ቋማቸውንም ከእህት ድርጅት ኦህዴድ/ኢህአዴግን በማጠናከርና የኦሮሞ ህዝብ ትግል በልማታዊ ዴሞክራሲያዊ መስመር እየጎለበተ እንዲቀጥል የድርሻቸውን ተወጥተዋል፡፡አቶ አለማየሁ የጸረ ድህነት ትግሉ እና ዴሞክራሲያዊ ስርዓት ግንባታው በትክክለኛ አቅጣጫ እንዲመራ የጸና አቋም በመያዝ ዴሞክራሲያዊ ስብዕናቸውን ጠብቀው ከዘለቁ ውድ የአገራችን ታጋዮች መካከል አንዱ መሆናቸውን መግለጫው አስታውሷል፡፡የኦሮሚያ ክልላዊ መንግስት ርዕሰ መስተዳድር ሆነው በድርጅቱ እና በክልሉ ህዝቦች ሙሉ ይሁንታ ታላቅ ሀገርና ክልልን ወደ መምራት የደረሱት ታጋይ ዓለማየሁ የኦህዴድ/ኢህአዴግን መስመር ከጥቃት ለመከላከል በውስጥ የሚታየውን የኪራይ ሰብሳቢነት አደጋ በመመከት በእልህ አስጨራሽ ትግል ውስት በጀግንነት የተሰዉ ምርጥ የትግል ሰው ናቸው፡፡በታጋይ ጓድ ዓለማየሁ አቶምሳ ሞት የተሰማንን ጥልቅ ሐዘን እየገለጽን ለቤተሰቦቻቸው፣ ለወዳጅ ዘመዶቻቸው እና ለትግሉ አጋሮቻቸው እንዲሁም ለኦሮሞ ህዝብ እና ለመላ የሀገራችን ህዝቦች መጽናናትን እንመኛለን ብሏል ኢህአዴግ ለኤሬቴድ በላከው መግለጫ ነው፡፡በሌላ በኩል የኦሮሞ ህዝብ ዴሞክራሲያዊ ድርጅት ሊቀመንበር የነበሩትና  በኦሮሚያ ብሄራዊ ክልላዊ መንግስት ርዕሰ መስተዳደር ሞት መላ የኦሮሞ ህዝብ፣ የክልሉ ህዝብና የሀገራችን ዴሞክራሰያዊ ኃይሎች አንድ ግንባር አንድ ጀግና መሪ አጥተናል ብሏል ኦህዴድ ባወጣው መግለጫ፡፡ታጋይ አለማየሁ አቶምሳ ለህዝብና ለሀገር የበለጠ መስራት በሚችከሉበትና የተጣለባቸውን ህዝባዊ አደራ ለመወጣት በቁርጠኝነት እየተንቀሳቀሱ ባለበት ወቅት በሞት መሸነፋቸው ለኦሮሞ ህዝብ፣ለኦህዴድ/ኢህአዴግ አባላትና ደጋፊዎችታላቅ ሀዘን ነው ብሏል ድርጅቱ፡፡ሀገሪቱ ወደ አዲስ ምዕራፍ በተሸጋገረችበት የመጀመሪያ ወቅት የኦሮሞ ህዝብ ባገኘው ድል ተጠቅሞ የዘመናት ህልሙ የነበረውን የራስን ዕድል በራስ የመወሰን መብት በተግባር እንዲያረጋግጥ  በኦህዴድ አመራር በተካሄደው ትግል ውስጥ ጓድ አለማየሁ አቶምሳ ሰፊ ድርሻ ማበርከታቸውን ኦህዴድ አስታውቋል፡፡ታጋይ አለማየሁ ላለፉት አመታት በኦሮሞ ህዝብ ትግል ውስጥ በነበራቸው ተሳትፎ ፣ባሳዩት የአመራር ብቃትና በህዝብና በድርጅታችን አባላት ዘንድ ባተረፉት አመኔታ የኦሮሞ ህዝብ ዴሞክራሲያዊ ድርጅት ኦህዴድ ሊቀመንበርና የኦሮሚያ ብሄራዊ ክልላዊ መንግስት ፕሬዝዳንት ሆነው ከተመረጡ ወዲህ የድርጅታችንን የአመራር ብቃት ለማሳደግና መንግስታዊ መዋቅሩን ለማጠናከር ከብልሹነትና ከኪራይ ሰብሳቢነት የፀዳ አሰራርን ለመዘርጋትም ብርቱ ጥረት አድርገዋል ብሏል፡፡ኦህዴድ እንዳለው ባለፉት ሶስት አመታት በአንድ በኩል ከህመማቸው ጋር እየታገሉ በሌላ በኩል ደግሞ የተጣለባቸውን የህዝብና የሀገር  አደራ በብቃት ለመወጣት ያሳዩት ቁርጠኝነት በአርአያነቱ ሲታወስ የሚኖር ነው፡፡በዚህ አጋጣሚ የኦሮሞ ህዝብ ዴሞክራሲያዊ ድርጅት ማዕከላዊ ኮሚቴ በታጋይ አለማየሁ አቶምሳ ሞት የተሰማውን መሪር ሀዘን እየገለፀ የኦህዴድ አባላትና ደጋፊዎች የተሰማቸውን ጥልቅ ሀዘን ወደ ብርታት ቀይረው አለማየሁና በርካታ  ታገዮች የተሰውለትን የድርጅታችንን ህዝባዊ አላማ ከዳር ለማድረስ መረባረባቸውን እንዲቀጥሉ ጥሪውን አቅርቧል፡፡